[pic] | AZ EURÓPAI KÖZÖSSÉGEK BIZOTTSÁGA |

Brüsszel, 4.10.2007

COM(2007) 567 végleges

2007/0204 (ACC)

Javaslat

A TANÁCS RENDELETE

a Svájcból származó kolbász és bizonyos hústermékek behozatalára vonatkozó Közösségi vámkontingensek megnyitására irányuló autonóm és átmeneti intézkedések elfogadásáról

(előterjesztő: a Bizottság)

INDOKOLÁS

A Bizottság és a Svájci Államszövetség Kormánya által kölcsönösen elfogadott 2007. május 2-i jegyzőkönyv szerint a kolbásszal és bizonyos hústermékekkel való kétoldalú preferenciális kereskedelemre vonatkozó szabályokat egységes szerkezetbe fogják foglalni a mezőgazdasági termékek kereskedelméről szóló, az Európai Közösség és a Svájci Államszövetség között létrejött megállapodás[1] keretében. Az egységes szerkezetbe foglalt rendelkezések azon kedvezmények helyébe lépnek, amelyekben Svájc kizárólag egyes tagállamokat részesített, korábbi megállapodások alapján. Egyszersmind az e termékek kereskedelme iránti megnőtt érdeklődésre tekintettel mindkét fél pótlólagos mennyiségekről kíván rendelkezni, de asszimetrikus módon, figyelembe véve a Svájcba irányuló behozatali vámkontingensek magasabb kereskedelmi és engedményes értékét.

A szóban forgó megállapodás 1. és 2. mellékletében megállapított kétoldalú kereskedelmi engedményeket ezért ki kell igazítani. A megállapodást módosító kétoldalú eljárások lezárultáig autonóm és átmeneti intézkedésekre van szükség ahhoz, hogy a vámkontingenst 2008. január 1-jétől igénybe lehessen venni.

Ezért azt javasoljuk, hogy a Tanács mihamarabb fogadja el a Svájcból származó kolbász és bizonyos hústermékek behozatalára irányuló csatolt autonóm és átmeneti intézkedéseket.

Költségvetési vonatkozások: mivel a behozatal vámmentes, az intézkedés előreláthatóan nincs hatással a bevételi oldalra.

2007/0204 (ACC)

Javaslat

A TANÁCS RENDELETE

a Svájcból származó kolbász és bizonyos hústermékek behozatalára vonatkozó Közösségi vámkontingensek megnyitására irányuló autonóm és átmeneti intézkedések elfogadásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára,

mivel:

(1) A Közösség és Svájc egyetért abban, hogy a kolbászra és egyes hústermékekre vonatkozó eddigi engedményeket, amelyekben Svájc kizárólag egyes tagállamokat részesített a Svájc és bizonyos tagállamok között régebben meglévő kétoldalú egyezmények alapján, egységes szerkezetbe kell foglalni a mezőgazdasági termékek kereskedelméről szóló, a Közösség és a Svájci Államszövetség között létrejött– a 2002/309/EK, Euratom tanácsi és bizottsági határozattal[2] jóváhagyott – megállapodás[3] keretében. Az engedmények egységes szerkezetbe foglalásával egy időben a kolbászra és bizonyos hústermékekre nyújtott preferenciális kedvezmények megemelkednek. Ez az ex 0210 1950, ex 0210 1981, ex 1601 00 és ex 1602 4919 KN kódok alá tartozó különféle Svájcból származó termékek behozatali vámkontingenseinek megnyitását is jelenti.

(2) A megállapodás 1. és 2. mellékletében szereplő engedmények kiigazítására szolgáló kétoldalú eljárások időt vesznek igénybe. Annak érdekében, hogy a kontingens nyújtotta előnyök az említett kiigazítás hatálybalépéséig biztosítva legyenek, helyénvaló autonóm és átmeneti alapon 2008. január 1-jétől megnyitni az említett vámkontingenseket. Ez bőséges időt hagy a Feleknek arra, hogy a kétoldalú eljárásokat, majd a végrehajtási intézkedéseket is véglegesítsék.

(3) E rendelet végrehajtásának részletes szabályait és különösen a kontingens igazgatásához szükséges rendelkezéseket a sertéshús piacának közös szervezéséről szóló, 1975. október 29-i 2759/75/EGK tanácsi rendelet[4] 24. cikkének (2) bekezdésében megállapított eljárásnak megfelelően kell elfogadni.

(4) A szóban forgó vámkontingensek csak olyan termékekre vehetők igénybe, amelyek az említett megállapodás 4. cikkében foglalt szabályok értelmében Svájcból származnak.

ELFOGADTA EZT A RENDELETET:

1. cikk

1. A mellékletben felsorolt, Svájcból származó termékek ugyanott megjelölt mennyiségére vonatkozóan évente – autonóm és átmeneti jelleggel – vámmentes közösségi vámkontingens megnyitására kerül sor a január 1-től december 31-ig terjedő időszakra, 09.4180 tételszámmal. Az autonóm intézkedés 2008. január 1-jén kezdődik és 2009. december 31-én ér véget.

2. Az 1. cikkben említett termékekre a megállapodás 4. cikkében előírt származási szabályok vonatkoznak.

2. cikk

E rendelet végrehajtásának részletes szabályait a 2759/75/EK rendelet 24. cikkének (2) bekezdésében említett eljárással összhangban kell elfogadni.

3. cikk

Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

MELLÉKLET

KN-kód | Árumegnevezés | Alkalmazandó vámtétel | Mennyiség tonnában (nettó tömeg) |

ex 0210 19 50 | Sonka, sós lében tartósítva, csont nélkül, hólyagban vagy műbélben | 0 | 1 900 |

ex 0210 19 81 | darabolt csonttalan hússzelet, sós lében tartósítva vagy füstölve |

ex 1601 00 | Kolbász és hasonló termék húsból, vágási melléktermékből vagy vérből; ezeken a termékeken alapuló élelmiszerek a vaddisznó kivételével a 0101–0104 rovat alá tartozó állatokból |

ex 0210 19 81 ex 1602 49 19 | Sertésnyak, sós lében tartósítva, levegőn szárítva, egészben, részben vagy vékonyra vágva |

[1] HL L 114., 2002.4.30., 132. o.

[2] HL L 114., 2002.4.30., 1. o.

[3] HL L 114., 2002.4.30., 132. o. A legutóbb az EK-svájci mezőgazdasági vegyesbizottság 1/2007 határozatával (HL L 173., 2007.7.3., 31. o.) módosított megállapodás.

[4] HL L 282., 1975.11.1., 1. o. A legutóbb az 1913/2005/EK rendelettel (HL L 307., 2005.11.25., 2. o.) módosított rendelet.